Ludovicus Sanctæ Mariæ in porticu Diaconus, Cardinalis de Vendosme, Nuncupatus ad Serenissimum Dominum Dominum Ludovicum Franciæ et Navarræ regem Christianissimum et universum illius regnum, illiusque Provincias, Dominia, civitates, oppida, terras et loca eidem regi subjecta, dictoque regno adiacentia cæteraque alia loca ad quæ nos declinare contigerit; Sanctissimi. D.N.D. Clementis divina providentia Papæ IX. et Sedis Apostolicæ de Latere Legatus. Ad perpetuam rei memoriam. Summi Pontificis Romanæ Ecclesiæ sollicitudo et providentia, quibus per impositum illi sacri Apostolatus Ministerium, Congregationum et Monasteriorum ac aliorum locorum regularium sub Monastica disciplina viventium, statui et stabilitati opportune consulit. Nos admonent, ut ex injuncto nobis ex Sedis Apostolicæ benignitate impartitæ Legationis Officio Congregationum, Ordinum et Monasteriorum, ac aliorum locorum regularium, eorumdem intra ejusdem Legationis nostræ limites constitutorum, sub strictioris vitæ Monasticæ observantia, piè prudenterque institutorum stabilitati et propagationi debitè provideamus, prout in Domino conspicimus salubriter expedire. Nuper siquidem nobis exponi fecerunt superiores et Monachi Congregationis Cluniacensis strictioris observantiæ, ac præsertim Monasterii Cluniacensis capitis Ordinis Cluniacensis, nullius seu Matisconensis Diœcesis, ac aliorum Monasteriorum et Prioratuum conventualium, ac aliorum Regularium locorum ejusdem Ordinis prædictæ observantiæ regni Galliæ, quod dicta strictior observantia tam in dicto Monasterio capite quam aliis præcipuis ejusdem Ordinis Monasteriis ac Prioratibus Conventualibus, sive locis regularibus Congregationis et Ordinis prædictorum, ad instar observantiæ regularis quæ viget in reformatis Ordinis sancti Benedicti, Congregationibus sanctæ Justinæ in Italia, sanctorum Vitonis et Hidulphi in Lotharingia, et sancti Mauri in ipso ejusdem Galliæ regno, jam à pluribus annis introducta, et nuper per Eminentissimum et Reverendissimum fratrem Nostrum Cardinalem Chisium, ad Serenissimum Principem Ludovicum Franciæ et Navarræ regem Christianissimum, felicis memoriæ Alexandri Papæ septimi, à Latere Legatum, Apostolica auctoritate approbata extitit. Cum autem sicut eorumdem exponentium petitio subjungebat si eadem Congregatio Cluniacensis prædictæ observantiæ ad instar memoratarum congregationum, præsertim sancti Mauri, quæ ab illius erectione et institutione, nostris ultimis temporibus mirum in modum usque in hodiernum diem sub oculis nostris floruit, et floret in dies in dicto regno, cum participatione indultorum et Privilegiorum prædictis Congregationibus alias à sancta Sede Apostolica, et summis Romanæ Ecclesiæ pontificibus concessorum, approbaretur et confirmaretur. Sane prædicta Congregatio Cluniacensis observantiæ prædictæ, majora exinde per sæcula susciperet incrementa, dictique exponentes longe uberiores fructus ad Dei gloriam, proximique salutem perciperent et sperarent tempore procedente. Nos igitur sufficienti ad id ab eadem Sede per illius litteras ad quarum insertionem, non tenemur, facultate muniti, ejusdem Congregationis Cluniacensis observantiæ prædictæ majori incremento et propagationi, ipsisque exponentibus in præmissis opportunè consulere, eosque et dictam Congregationem Cluniacensem prædictæ observantiæ specialis gratiæ favore prosequi solentes, eosque ac ejusdem Congregationis Cluniacensis prædictæ observantiæ singulares personas à quibusquis excommunicationis, suspensionis et interdicti, aliisque Ecclesiasticis censuris et pœnis à jure vel ab homine, quavis occasione vel causa latis, si quibus quomodolibet innodati existunt, ad effectum præsentium duntaxat consequentium harum serie absolventes, et absoluti fore censentes, nec non litterarum Apostolicarum approbationis ejusdem congregationis Cluniacensis dictæ observantiæ, ac earumdem erectionum et institutionum aliarum supra memoratarum congregationum ac indultorum et privilegiorum illis concessorum, ut præferur, tenores pro expressis habentes hujusmodi supplicationibus inclinati, eamdem congregationem Cluniacensem observantiæ prædictæ, ad instar memoratarum congregationum Apostolica qua in hac parte fungimur auctoritate, per præsentes approbamus et confirmamus. Ita quod dicta congregatio Cluniacensis observantiæ prædictæ per præsentes, sicut præfertur confirmata et approbata dictique exponentes, ac illius nunc et pro tempore existentes superiores et Monachi, omnibus et singulis indultis prærogativis et privilegiis quibus memoratæ Congregationes, alias ipsis à sancta Sede Apostolica, summisque Romanæ Ecclesiæ Pontificibus concessis utuntur, fruuntur et gaudent, non tamen quoad beneficia et officia dicti Ordinis uti, frui, potiri et gaudere liberè et licitè valeant, eadem auctoritate earumdem præsentium tenore concedimus et indulgemus: decernentes easdem presentes litteras semper firmas, validas et efficaces existere, et fore ac illis ad quos spectat et pro tempore spectabit, plenissime suffragari, et ab illis respectivè inviolabiliter observari; sicque in præmissis per quoscumque judices Ordinarios et delegatos etiam causarum palatii Apostolici auditores judicari et definiri debere, ac irritum et inane si secus super his à quoquam, quavis auctoritate, scienter vel ignoranter contigerit attentari. Quocirca Reverendissimis Dominis Lugdunensi et Parisiensi Archiepiscopis, ac Episcopo Cabilonensi, aut dilectis nobis in Christo eorum Officialibus, per præsentes committimus et mandamus, quatenus ipsi vel eorum unus easdem præsentes litteras et in eis contenta quæcumque, ubi et quando opus fuerit et quoties pro parte exponentium, seu alicujus eorum aliorum ad quos spectat et pro tempore spectabit, fuerint requisiti per se vel alium seu alios solemniter publicantes, illisque in præmissis efficacis defensionis præsidio assistentes faciant, auctoritate prædicta illos et illorum singulos, ipsarum litterarum effectu, pacifice frui et gaudere, non permittentes, illos à quoquam desuper indebite molestari, perturbari vel inquietari: contradictores quoslibet et rebelles per censuras et pœnas Ecclesiasticas, aliaque opportuna juris et facti remedia, appellatione postposita compescendo, legitimisque super his habendis servatis processibus, censuras et pœnas ipsas etiam iteratis vicibus aggravando, invocato etiam ad hoc si opus fuerit brachii sæcularis auxilio, nonobstantibus præmissis ac Apostolicis et in universalibus provincialibusque Conciliis editis, generalibus vel specialibus constitutionibus et ordinationibus, et quatenus opus sit earumdem congregationum, eorumque Monasteriorum et Prioratuum et aliorum regularium locorum, nec non ordinum prædictorum et aliis quibusvis etiam juramento roboratis statutis et consuetudinibus, privilegiis quoque, indultis et litteris Apostolicis in contrarium præmissorum quomodolibet concessis, confirmatis et innovatis; quibus omnibus et singulis nec non omnibus illis quæ Romani Pontifices ipsi in litteris prædictis erectionum et institutionum congregationum prædictarum, nec non indultorum et privilegiorum illis concessorum ut præfertur voluerunt nonobstare illis alias in suo robore permansuris ad præmissorum effectum hac vice duntaxat specialiter et expresse derogamus, cæterisque contrariis quibuscunque. Datum Parisiis anno incarnationis Dominicæ millesimo sexcentesimo sexagesimo octavo sexto Idus Junii, Pontificatus ejusdem Sanctissimi Domini nostri Papæ anno primo. Sic signatum L. Cardinalis de Vendosme Legatus et inferius L. de Lionne Protonotarius Apostolicus datarius et A. de Massac subdatarius et abbreviator, et super replicatum de la Foucherye prosecutor. Et sigillatum cerâ rubeâ. Universis præsentes litteras inspecturis, quorum quidem interest, intererit aut interesse poterit quomodolibet in futurum. Joannes de Maupeou Dei et sanctæ sedis Apostolicæ gratia Episcopus et Comes Cabilonensis in sanctiori Regis concessa consiliarius, etc. Executor ad infra scripta, unà cum quibusdam aliis nostris hac in parte collegis, cum illa clausula (quatenus ipsi vel eorum unus, etc.) ab Eminentissimo D. Domino Ludovico sanctæ Mariæ in porticu Diacono, Cardinali de Vendosme nuncupato, ad Serenissimum D. Dominum Ludovicum Franciæ et Navarræ regem Christianissimum et universum illius regnum illiusque provincias, dominia, civitates, oppida, terras et loca eidem Regi subjecta, dictoque regno adjacentia, Sanctissimi D. Domini nostri Clementis divina providentia Papæ noni, et Sedis Apostolicæ de Latere Legato, specialiter deputatus et commissus salutem in Domino. Litteras seu Bullas Apostolicas præfati Domini Legati sub Cordulis Cereis Romanæ Curiæ Bullatas sanas quidem et integras, non cancellatas nec vitiatas, nec in aliqua sui parte suspectas, prout in eis prima facie apparebat, sub datum Parisiis anno incarnationis dominicæ millesimo sexcentesimo sexagesimo octavo, sexto idus Julii, Pontificatus ejusdem Sanctissimi D. Domini nostri Papæ, anno primo sic signatas sub finem, L. Cardinalis de Vendosme, Legatus, C. de Lionne Protonotarius Apostolicus dattarius, A. de Massac subdatarius et abbreviator, et supra plicam de la Foucherye sigillatas debitè ut præfertur, continentes confirmationem et approbationem congregationis Cluniacensis strictæ observantiæ, ad instar congregationum sanctæ Justinæ in Italia, sanctorum Vitonis et Hidulphi in Lotharingia, et sancti Mauri in Gallia, nec non indulgentiam et concessionem dictæ congregationi Cluniacensi, ejusque Monasteriis et locis dependentibus, nec non eorum superioribus et monachis strictioris observantiæ, nunc et pro tempore existentibus omnium et singulorum indultorum, prærogativarum et privilegiorum, quibus supradictæ congregationes alias ipsis à sancta Sede Apostolica summisque Romanæ curiæ Pontificibus concessorum, utuntur, fruuntur et gaudent, non tamen quoad Beneficia et officia dicti Ordinis. Nos eam eâ qua decuit reverentiâ noveritis recepisse, post quarum quidem litterarum seu Bullarum Apostolicarum nobis ut præfertur directarum, exhibitionem, præsentationem et receptionem nobis et per nos respectivè factas, fuimus pro parte charissimorum et dilectissimorum nobis in Christo fratrum superioris et Monachorum Abbatiæ Cluniacensis debita cum instantia rogati et requisiti quatenus earumdem litterarum seu Bullarum publicationem procedere vellemus et dignaremur: Nos igitur Episcopus Cabilonensis executor antedictus hujusmodi supplicationibus annuentes et inclinati, volentesque mandatum Eminentissimi L. Domini Legati supra nominati nobis hac in parte directum reverenter ut tenemur exequi. Visis et diligenter inspectis prædictis litteris, contenta in eis omnibus et singulis intimavimus et intimamus, notificavimus et notificamus, publicavimus et publicamus, volentes prædictam congregationem, ejusque monasteria et loca ab eis dependentia, nec non eorum superiores et monachos strictioris observantiæ nunc et pro tempore existentes, ipsarum litterarum effectu pacificè frui et gaudere, prohibentes auctoritate qua in hac parte fungimur, ne quis desuper eos perturbet et molestet sub censuris et pœnis Ecclesiasticis aliisque juris, nonobstantibus oppositionibus et appellationibus quibuslibet, nec non Apostolicis in universalibus provincialibusque Conciliis editis, generalibus vel specialibus constitutionibus et ordinationibus et si opus sit earumdem congregationum, eorumque Monasteriorum et Prioratuum ac aliorum regularium locorum, nec non ordinum prædictorum et aliis quibusvis etiam juramento roboratis statutis et consuetudinibus, privilegiis quoque, indultis et litteris Apostolicis in contrarium præmissorum quomodolibet concessis, confirmatis et innovatis, quibus omnibus et singulis, nec non omnibus illis quæ Romani Pontifices ipsi in litteris prædictis erectionum et institutionum congregationum prædictarum, nec non indultorum et privilegiorum illis concessorum, voluerunt nonobstare illis aliis in suo robore permansuris, ad præmissorum effectum hac vice duntaxat specialiter et expressè derogantes, cæterisque contrariis quibuscumque. In quorum fidem præsentes autographo sigilloque nostro munitas, per Secretarium nostrum ordinarium obsignari jussimus. Datum in Palatio nostro Episcopali Cabilonensi die vigesima quinta mensis Novembris anno Domini millesimo sexcentesimo sexagesimo octavo. Sic signatum Joannes Episcopus Cabilonensis. Et infra, de mandato præfati Illustrissimi ac Reverendissimi D. Domini mei Episcopi Cabilonensis. Betautd Secretarius, et sigillatum.